Source: http://www.vdszsz.hu/page/13/artID/7413/html/kirugta-a-szolnokra-.html
Timestamp: 2019-11-15 22:29:47
Document Index: 13130282

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Kirúgta a Szolnokra tartó vonat ablakát visszaesőként letöltendő szabadságvesztést kapott - VDSzSz Szolidaritás
© VDSzSz Szolidaritás - www.vdszsz.hu/page/13/artID/7413/html/kirugta-a-szolnokra-.html
A bántalmazásos esetekben is jóval több, hasonló jogerős ítéletre lenne szükség, bár arra is volt már példa!
A Szolnoki Járási Ügyészség egy nap alatt bíróság elé állított egy 23 éves békéscsabai férfit garázdaság vétsége miatt. A büntetőügyről dr. Zsilka László, a megyei főügyészség helyettes sajtószóvivője számolt be a szoljon.hu-nak: a fiatalember augusztus 15-én 14 óra 30 perc körüli időben a Budapestről Szolnokra közlekedő személyvonaton utazott.
A szerelvény forgalmi okok miatt 40 percig várakozott az újszászi vasútállomáson. Amikor a vádlott tudomást szerzett arról, hogy a vonat belátható időn belül nem indul tovább, haragra gerjedt, és a személyvagon ajtajának üvegét lábbal kirúgta.
A vádlott cselekménye az utasokban riadalmat, megbotránkozást keltett. A rendőrök őrizetbe vették a férfit, akit másnap az ügyészség bíróság elé állított. A Szolnoki Járásbíróság 1 év 6 hónap végrehajtandó börtönre ítélte a vádlottat, mint különös visszaesőt.
A bíróság megállapította azt is, hogy a vádlott feltételes szabadságra nem bocsátható. Az ítélet ellen a vádlott és védője enyhítésért jelentett be fellebbezést. Az ügyész az ítéletet tudomásul vette.
Bántalmazásért tavaly szabott ki jogerősen három év letöltendő börtönbüntetést a Nyíregyházi Törvényszék egy férfira, aki megütött egy jegyvizsgálót a vonaton. A másodfokú bíróság - helybenhagyva a korábbi ítéletet - közfeladatot ellátó személy elleni erőszak bűntettében mondta ki bűnösnek a vádlottat.
Az ittas férfi 2018. május 30-án két ismerősével menetjegy nélkül szállt fel a vonatra a nyírmadai állomáson. A vonaton a jegyvizsgáló menetjegy hiányában leszállásra szólította fel őket, de a vádlott nem engedelmeskedett, hanem pofon ütötte a jegyvizsgálót, aki elvesztette az egyensúlyát és nekiesett a peronon lévő mosdóajtónak.
A bántalmazás következtében a jegyvizsgáló az arcán és a kezén zúzódásos, nyolc napon belül gyógyuló sérüléseket szenvedett. A bíróság súlyosító körülményként értékelte, hogy a hasonló jellegű bűncselekmények rendkívüli mértékben elszaporodtak az utóbbi időszakban.